Стоян Дринов
Радост
нерадост

chitanka.info

Бърза и се радва —

как да се не радва? —

Слава богу днеска

месо ще обядва…

Татко му го купи

от Станой месаря,

половин с парички,

половин на вяра…

Бърза и се радва —

как да се не радва? —

Тлъстички пържолки

днеска ще обядва.

За добро, за зло ли,

ето че го среща

едно хлапе буйно

и със кръв гореща…

От дума на дума

скараха се двама

и борба сред пътя

почнаха голяма.

А в туй време тихо

псето се промъкна

и месото тлъсто

някъде отмъкна…

Върви и проклина

и реве високо: —

О, съдба ужасна,

о, съдба жестока!

Той е победител

в таз борба неравна,

но каква награда

за победа славна!

Кошницата празна.

О, какво да прави?

Дали да се беси,

дали да се дави?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.